Clivias binnekort in Welkom | Netwerk24
Deur Molly Green 29 Augustus 2019 17:49
Wye belangstelling heers vir die negende jaarlikse Noord-Vrystaatse Cliviaskou wat binnekort in Welkom gehou word. Belangstellendes sal ook die geleentheid hê om uitsonderlike clivias te koop.
Die skou word op 14 en 15 September in die Torontosaal in Jan Cellierspark, Welkom, gehou. Skougangers sal op die Saterdag, 14 September, tussen 08:00 en 16:00 en die Sondag tussen 09:00 en 13:00 na die plante kan gaan kyk.
Toegang is R10 vir volwassenes. Leerlinge hoef nie te betaal nie. Daar sal ook ’n teetuin wees.
Die Noord-Vrystaatse Cliviaklub is in 2011 gestig en het tans 30 lede.
‘n Seldsame clivia, of boslelie, wat Stefan Ferriera gekweek het. Foto: Verskaf
Een van Stefan Ferreira van Welkom se clivias wat in Bloemfontein as die beste op die skou aangewys is. Foto: Verskaf
Dié stokperdjie is veral onder mans gewild.
Stefan Ferreira, voorsitter van die klub, het meer as 800 plante in sy kwekery in Riebeeckstad, Welkom. Van sy plante is al sewe keer op die Clivia-skou in Bloemfontein as die beste op die skou aangewys en drie keer in Welkom op die Noord-Vrystaatse skou.
Hy skryf sy sukses toe aan “harde werk en toewyding.”
Hy het tussen 2000 en 2002 talle plante aangekoop en self begin kweek.
“As ons nie baie koue winters kry nie, soos die afgelope jaar, floreer die plante en blom vroeg.”
Hy sê daar is tans meer as 100 verskillende klasse op skoue.
Elf skoue word van begin September landwyd gehou.
Die eerste skou is in Pretoria.
Meer oor: Blomme | Welkom
Hoe gemaak met vaal kolle in kikoejoegras
Nuwe ruspe val bloulelies aan